b'\n_START_ARTICLE_\nSanktelmsild\n_START_PARAGRAPH_\nSanktelmsild (ogs\xc3\xa5 kaldet corpo santo) er en lysende koronaudladning, der kan optr\xc3\xa6de i tordenvejr omkring h\xc3\xb8je punkter som fjelde, lynafledere, mastetoppe og antenner. F\xc3\xa6nomenet ses ogs\xc3\xa5 som knitrende udladninger omkring h\xc3\xb8jsp\xc3\xa6ndingsledninger i fugtigt vejr. Det forekommer n\xc3\xa5r den elektriske feltstyrke, f.eks. p\xc3\xa5 grund af en n\xc3\xa6rliggende tordensky, er tilstr\xc3\xa6kkeligt h\xc3\xb8jt og ses som et svagt lysende, lodret lysskin rundt om genstanden. Ofte kan man h\xc3\xb8re en knitrende lyd, hvis man er tilstr\xc3\xa6kkeligt t\xc3\xa6t p\xc3\xa5._NEWLINE_I folketroen har sanktelmsilden v\xc3\xa6ret opfattet som et forvarsel \xe2\x80\x93 b\xc3\xa5de om forest\xc3\xa5ende ulykker og lykkelige begivenheder. Der findes flere myter om oprindelsen. En af dem er, at den napolitanske skytshelgen Sankt Erasmus, der p\xc3\xa5 flere andre sprog kaldes Elmo, omkom under en storm til s\xc3\xb8s og i sit d\xc3\xb8ds\xc3\xb8jeblik lovede, at han med lys skulle lede de s\xc3\xb8farende ud af farlige situationer (corpo santo: helgenes krop). En anden er, at Sankt Erasmus i en storm t\xc3\xa6ndte et lys, der trods uvejret br\xc3\xa6ndte med klar flamme. En tredje er, at helgenen blev reddet fra at drukne af en s\xc3\xb8mand, og lovede i fremtiden at advare s\xc3\xb8farende mod d\xc3\xa5rligt vejr.'